Të zhvendosurit në Gazë të pasigurtë për të ardhmen
Ushtria izraelite u ka thënë banorëve të disa lagjeve se mund të rikthehen, por shumë prej tyre nuk pranojnë
Ushtria izraelite u ka thënë banorëve të disa lagjeve në Gazë se mund të rikthehen në banesa. Ky njoftim u pa si sinjal se operacionet për shkatërrimin e tuneleve të fshehta për futjen në Izrael, kanë përfunduar në këto pjesë të Gazës. Megjithatë shumë palestinezë thonë se nuk ndjehen të sigurtë. Korrespondenti Scott Bobb njofton nga Beit Lahiya në Gazën veriore: Është paradite në Beit Lahiya të Gazës veriore. Megjithëse është ditë pune, ky duket si qytet fantazëm. Pjesa më e madhe e banorëve janë larguar për t’i shpëtuar ofensivës izraelite. Ofensiva kishte për synim të shkatërronte tunelet dhe depot e raketave të Hamasit, organizata që kontrollon Gazën. Banorët u njoftuan të largoheshin nga zona për t’u mbrojtur. Por disa prej tyre, si Hasan Gabayen, qëndruan: Ai thotë se disa familje janë kthyer, pasi Izraeli bëri njoftimin. Por pjesa më e madhe erdhën vetëm për të marrë plaçkat dhe ikën prapë. Shumë prej tyre janë strehuar në objekte si kjo shkollë e administruar nga OKB-ja në Gazë. Tani aty ka 2 mijë e 100 banorë. Zyrtarët thonë se askush nuk do të largohet. Eman al-Kahlot, i cili ndodhet këtu me familjen me 18 anëtarë, shpjegon: Banorët thonë se objektet janë të mbushura mbi kapacitet, por rezervat mjaftojnë për të mbijetuar. Megjithatë, edhe këtu nuk ka siguri. Disa shkolla të OKB-së janë goditur duke lënë të vrarë dhjetëra vetë. Mahmud al-Atar shprehet po aq i pashpresë: Disa banorë nuk kanë më ku të kthehen. Për të tjerë, çdo armëpushim sjell probleme të tjera të rindërtimit dhe rehabilitimit.